Професор Александар Н. Нешковић

Служба кардиологије, Клиничко болнички центар Земун,

Медицински факултет Универзитета у Београду

Назив излагања: *Срчани удар у сликама*

Сажетак излагања:

У дијагностици, процени и лечењу болесника са срчаним ударом (инфаркт миокарда) користе се бројне методе сликања (eng. *cardiac imaging*).

Ове методе помажу у постављању прецизне дијагнозе срчаног удара, разликовању срчаног удара од других обољења и стања са сличним клиничким манифестацијама, прецизну процену степена оштећења срчаног мишића, односно тежине срчаног удара, процену срчане функције, брзо откривање компликација, планирање оптималног лечења и оцену успешности примењене терапије, као и одређивање краткорочне и дугорочне прогнозе.

*Електрокардиографија* служи за постављање дијагнозе срчаног удара и откривање поремећаја срчаног ритма.

*Ехокардиографија* и *фокусирани ултразвучни преглед срца* омогућују прецизну процену морфологије и функције срца и срчаних залистака.

*Коронарографија и интраваскуларни ултразвук* омогућују сликање лумена великих крвних судова срца и откривање места значајних атеросклеротских сужења или зачепљења, која се ефикасно могу лечити перкутаним приступом, уз помоћ катетера, балона и стентова.

*Нуклеарна магнетна резонанца* срца омогућује процену виталности појединих сегмената срчаног мишића и разликовање срчаног удара од запаљења срчаног мишића.

*Компјутеризована томографија* срчаних артерија, аорте и плућне артерије омогућује да се са великом сигурношћу искључи значајна коронарна болест и да истовремено открије евентуално присутну дисекцију аорте или акутну емболију плућа, што је од великог значаја за доношење одлука о начину лечења.

О томе која ће метода сликања срца бити употребљена и у којој фази болести одлучује ординирајући лекар, имајући у виду актуелну клиничку слику, околности, расположивост одређених метода и индивидуалне карактеристике болесника са срчаном ударом.